ກະຊວງ ປກສ ຈັດກອງປະຊຸມວຽກງານ ປກສ ປະຈຳປີ 2018 ແລະ ທິດທາງແຜນ ການວຽກງານຈຸດສຸມປີ 2019
ກະຊວງ ປກສ ໄດ້ຈັດກອງປະຊຸມສະຫຼຸບ, ຕີລາຄາວຽກງານປ້ອງກັນຄວາມສະຫງົບ ການຮັກສາຄວາມເປັນລະບຽບຮຽບຮ້ອຍທາງສັງຄົມ ທົ່ວປະເທດໃນປີ 2018 ຜ່ານມາ ແລະ ວາງທິດທາງແຜນການ ວຽກງານຈຸດສຸມປີ 2019 ໃນວັນທີ 15 ມັງກອນ ນີ້ ໂດຍພາຍໃຕ້ການເປັນ ປະທານຂອງ ພົທ ວິໄລ ຫຼ້າຄຳຟອງ ເລຂາທິການສູນກາງພັກ ລັດຖະມົນຕີກະຊວງ ປກສ, ມີບັນດາຄະນະພັກ-ຄະນະນຳກະຊວງ, ກົມໃຫ່ຍ, ກົມ-ກອງອ້ອມຂ້າງກະຊວງ ປກສ ນະຄອນຫຼວງວຽງຈັນ ແລະ ປກສ ແຂວງທົ່ວປະເທດເຂົ້າຮ່ວມ.
ພົທ ວິໄລ ຫຼ້າຄຳຟອງ ປະທານກອງປະຊຸມ ໄດ້ມີຄຳເຫັນ ແລະ ກ່າວໄຂກອງປະຊຸມຢ່າງເປັນທາງການ ເຊິ່ງເນື້ອໃນສຳຄັນບາງຕອນ ທ່ານໄດ້ກ່າວວ່າ ກອງປະຊຸມສະຫຼຸບຕີລາຄາວຽກງານປ້ອງກັນຄວາມສະຫງົບ ການຮັກສາຄວາມເປັນລະບຽບຮຽບຮ້ອຍທາງສັງຄົມທົ່ວປະເທດ ຄັ້ງນີ້ແມ່ນສຸມໃສ່ຄົ້ນຄວ້າພິຈາລະນາ ແລະ ທົບທວນຄືນການຈັດຕັ້ງປະຕິບັດ 4 ຄາດໝາຍ 4 ແຜນງານໃຫ່ຍ ແລະ 41 ໂຄງການ ທີ່ກະຊວງ ປກສ ວາງອອກ ຂອງບັນດາກົມໃຫ່ຍ, ກົມ-ກອງອ້ອມຂ້າງກະຊວງ, ວິທະຍາຄານ, ກອງບັນຊາການ ປກສ ນະຄອນຫຼວງວຽງຈັນ ແລະ ປກສ ແຂວງທົ່ວປະເທດໃນປີ 2018 ຜ່ານມາ ພ້ອມທັງຄົ້ນຄວ້າປຶກສາຫາລືເພື່ອກຳນົດ ແລະ ວາງທິດທາງແຜນການວຽກງານຈຸດສຸມໃນປີ 2019.
ໂອກາດດຽວກັນ ພົຈວ ສີສະຫວາດ ແກ້ວມາລາວົງ ຄະນະປະຈຳພັກກະຊວງ ຫົວໜ້າຫ້ອງວ່າການກະຊວງ ປກສ ໄດ້ລາຍງານບົດສະຫຼຸບຕີລາຄາການເຄື່ອນໄຫວຈັດຕັ້ງປະຕິບັດວຽກງານປ້ອງກັນຄວາມສະຫງົບ ການຮັກສາຄວາມເປັນລະບຽບຮຽບຮ້ອຍທາງສັງຄົມທົ່ວປະເທດ ໂດຍສະເພາະແມ່ນການຈັດຕັ້ງປະຕິບັດ 4 ຄາດໝາຍ 4 ແຜນງານໃຫ່ຍ 41 ໂຄງການໃນປີຜ່ານມາ ແລະ ທິດທາງແຜນການໃນປີຕໍ່ໜ້າ ຈາກນັ້ນຕົວແທນຈາກບັນດາກົມໃຫ່ຍ, ວິທະຍາຄານ, ປກສ ນະຄອນຫຼວງວຽງຈັນ ແລະ ປກສ ແຂວງທົ່ວປະເທດ ກໍ່ໄດ້ປະກອບຄຳຄິດເຫັນຕໍ່ບົດສະຫຼຸບ ແລະ ທິດທາງແຜນການ ໂດຍສະເພາະດ້ານອ່ອນ-ຂໍ້ຄົງຄ້າງ ແລະ ວິທີການນຳພາຢູ່ກົມກອງຂອງຕົນ ເພື່ອແລກປ່ຽນບົດຮຽນຮ່ວມກັນຢ່າງກົງໄປກົງມາ ແລະ ມີວິທະຍາສາດ.